CELEX: 32020H1632
Language: lt
Date: 2020-10-30 00:00:00
Title: Tarybos rekomendacija (ES) 2020/1632 2020 m. spalio 30 d. dėl suderinto požiūrio į laisvo judėjimo apribojimą reaguojant į COVID-19 pandemiją Šengeno erdvėje

4.11.2020   
            
            
               LT
            
            
               Europos Sąjungos oficialusis leidinys
            
            
               L 366/25
            
         
      TARYBOS REKOMENDACIJA (ES) 2020/1632
      2020 m. spalio 30 d.
      dėl suderinto požiūrio į laisvo judėjimo apribojimą reaguojant į COVID-19 pandemiją Šengeno erdvėje
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies c ir e punktus ir 292 straipsnio pirmą ir antrą sakinius,
      atsižvelgdama į Europos Komisijos pasiūlymą,
      kadangi:
      
                  (1)
               
               
                  pagal SESV 67 straipsnį Sąjunga sukuria laisvės, saugumo ir teisingumo erdvę, kurioje užtikrinama, kad nebūtų asmenų kontrolės jiems kertant vidaus sienas. Pagal Šengeno acquis vidaus sienas galima kirsti bet kurioje vietoje ir asmenys, nepaisant jų pilietybės, jiems kertant sieną netikrinami. Tai taip pat taikoma trečiųjų šalių piliečiams, kurie teisėtai gyvena ES, ir trečiųjų šalių piliečiams, kurie teisėtai atvyko į valstybės narės teritoriją ir gali laisvai judėti visų kitų valstybių narių teritorijose 90 dienų per 180 dienų laikotarpį;
               
            
                  (2)
               
               
                  2020 m. sausio 30 d. Pasaulio sveikatos organizacijos (PSO) generalinis direktorius paskelbė tarptautinio masto ekstremaliąją visuomenės sveikatos situaciją dėl naujo koronaviruso, sukeliančio ligą COVID-19, pasaulinio protrūkio. 2020 m. kovo 11 d. PSO pateikė išvadą, kad COVID-19 gali būti laikoma pandemija;
               
            
                  (3)
               
               
                  siekdamos riboti viruso plitimą, valstybės narės ėmėsi įvairių priemonių ir kai kurios iš tų priemonių padarė poveikį teisei laisvai judėti ir apsigyventi valstybių narių teritorijoje – pavyzdžiui, buvo nustatyti atvykimo į šalį apribojimai arba reikalavimai keliautojams iš kitų šalių laikytis karantino. Kai kuriais atvejais šios priemonės padarė poveikį nuostatai, kad asmenims, nepaisant jų pilietybės, netaikomi patikrinimai kertant vidaus sienas Šengeno erdvėje;
               
            
                  (4)
               
               
                  Tarybos rekomendacijoje (ES) 2020/1475 (1) apibrėžiami bendrieji principai ir bendri kriterijai, įskaitant bendras ribas, į kurias reikia atsižvelgti svarstant galimybę nustatyti judėjimo apribojimus reaguojant į COVID-19 pandemiją. Joje taip pat nustatoma bendra galimų priemonių keliautojams, atvykstantiems iš didesnės rizikos zonų, taikymo tvarka. Joje valstybėms narėms rekomenduojama koordinuoti veiksmus ir, nustačius judėjimo suvaržymus, informuoti visuomenę;
               
            
                  (5)
               
               
                  atsižvelgiant į tai, kad asmenų judėjimo laisvė vidaus rinkoje, kaip nurodyta SESV 26 straipsnyje, yra neatsiejamai susijusi su asmenų kontrolės prie vidaus sienų Šengeno erdvėje netaikymu, kaip nurodyta SESV 67 ir 77 straipsniuose, ir siekiant laikytis Šengeno acquis vientisumo ir darnos principo, šia rekomendacija turėtų būti užtikrinta, kad valstybės narės, taikydamos Šengeno acquis nuostatas dėl asmenų patikrinimų, nepaisant jų pilietybės, netaikymo prie vidaus sienų, laikytųsi to paties suderinto požiūrio;
               
            
                  (6)
               
               
                  todėl valstybės narės, užtikrindamos, kad asmenims, nepaisant jų pilietybės, nebūtų taikomi patikrinimai Šengeno erdvėje prie vidaus sienų, taip pat turėtų taikyti Rekomendacijoje (ES) 2020/1475 nustatytus principus, bendrus kriterijus ir bendrą priemonių taikymo tvarką;
               
            
                  (7)
               
               
                  pagal prie Europos Sąjungos sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šią rekomendaciją ir ji nėra jai privaloma ar taikoma. Kadangi ši rekomendacija grindžiama Šengeno acquis, remdamasi minėto Protokolo 4 straipsniu, per šešis mėnesius po to, kai Taryba nusprendžia dėl šios rekomendacijos, Danija turi nuspręsti, ar ji ją įgyvendins;
               
            
                  (8)
               
               
                  šia rekomendacija plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (2); todėl Airija nedalyvauja priimant šią rekomendaciją ir ji nėra jai privaloma ar taikoma;
               
            
                  (9)
               
               
                  Bulgarijos, Kroatijos, Kipro ir Rumunijos atžvilgiu šia rekomendacija yra plėtojama Šengeno acquis, kaip apibrėžta atitinkamai 2003 m. Stojimo akto 3 straipsnio 2 dalyje, 2005 m. Stojimo akto 4 straipsnio 2 dalyje ir 2011 m. Stojimo akto 4 straipsnio 2 dalyje;
               
            
                  (10)
               
               
                  Islandijos ir Norvegijos atžvilgiu šia rekomendacija plėtojamos Šengeno acquis nuostatos, kaip apibrėžta Europos Sąjungos Tarybos ir Islandijos Respublikos bei Norvegijos Karalystės susitarime dėl pastarųjų asociacijos įgyvendinant, taikant ir plėtojant Šengeno acquis, kurios patenka į Tarybos sprendimo 1999/437/EB (3) 1 straipsnio A punkte nurodytą sritį;
               
            
                  (11)
               
               
                  Šveicarijos atžvilgiu šia rekomendacija plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios patenka į Sprendimo 1999/437/EB (4) 1 straipsnio A punkte nurodytą sritį, minėtą sprendimą taikant kartu su Tarybos sprendimo 2008/146/EB (5) 3 straipsniu;
               
            
                  (12)
               
               
                  Lichtenšteino atžvilgiu šia rekomendacija plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios patenka į Sprendimo 1999/437/EB (6) 1 straipsnio A punkte nurodytą sritį, minėtą sprendimą taikant kartu su Sprendimo 2011/350/ES (7) 3 straipsniu,
               
            PRIĖMĖ ŠIĄ REKOMENDACIJĄ:
      Valstybės narės turėtų taikyti Rekomendacijoje (ES) 2020/1475 nustatytas rekomendacijas dėl bendrųjų principų, bendrų kriterijų, bendrų ribų ir bendros priemonių taikymo tvarkos, įskaitant rekomendacijas dėl veiksmų koordinavimo ir komunikacijos.
      
         Priimta Briuselyje 2020 m. spalio 30 d.
         
            
               Tarybos vardu
            
            
               Pirmininkas
            
            M. ROTH
         
      
      
         (1)  2020 m. spalio 13 d. Tarybos rekomendacija (ES) 2020/1475 dėl suderinto požiūrio į laisvo judėjimo apribojimą reaguojant į COVID-19 pandemiją (OL L 337, 2020 10 14, p. 3).
      
         (2)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).
      
         (3)  OL L 176, 1999 7 10, p. 36.
      
         (4)  OL L 53, 2008 2 27, p. 52.
      
         (5)  2008 m. sausio 28 d. Tarybos sprendimas 2008/146/EB dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu (OL L 53, 2008 2 27, p. 1).
      
         (6)  OL L 160, 2011 6 18, p. 21.
      
         (7)  2011 m. kovo 7 d. Tarybos sprendimas 2011/350/ES dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos Sąjungos vardu, kiek tai susiję su patikrinimų prie vidaus sienų panaikinimu ir asmenų judėjimu (OL L 160, 2011 6 18, p. 19).